Komisijos Sprendimas
1999 m. vasario 23 d.
patvirtinantis maisto produktuose ar ant jų naudojamų kvapiųjų medžiagų registrą, sudarytą taikant 1996 m. spalio 28 d. Europos Parlamento ir Tarybos reglamentą (EB) Nr. 2232/96
(pranešta dokumentu Nr. C(1999) 399)
(tekstas svarbus EEE)
(1999/217/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą kvapiosioms medžiagoms, naudojamoms ar skirtoms naudoti maisto produktuose ar ant jų [1], ypač į jo 3 straipsnio 2 dalį,
kadangi pagal Reglamento (EB) Nr. 2232/96 3 straipsnio 1 dalį valstybės narės per vienerius metus nuo pirmiau minėto reglamento įsigaliojimo praneša Komisijai kvapiųjų medžiagų, kurias leidžiama naudoti jų teritorijoje parduodamuose maisto produktuose arba ant jų, sąrašą;
kadangi pagal minėto reglamento 3 straipsnio 2 dalį praneštosios kvapiosios medžiagos, kurių teisėtą naudojimą vienoje valstybėje narėje turi pripažinti kitos valstybės narės, įtraukiamos į registrą, patvirtintą laikantis reglamento 7 straipsnyje nustatytos tvarkos;
kadangi pripažįstama, kad tam tikros valstybės narės kai kurioms kvapiosioms medžiagoms taiko naudojimą ribojančias arba draudžiančias priemones;
kadangi pripažįstama, kad tokios ribojančios arba draudžiančios priemonės, galiojančios šio sprendimo priėmimo dieną, gali būti toliau taikomos tol, kol bus užbaigtas medžiagos įvertinimas;
kadangi visais atvejais, kai valstybė narė pastebi, kad į registrą įtraukta kvapioji medžiaga gali kelti pavojų visuomenės sveikatai, valstybė narė gali pradėti taikyti apsaugos procedūrą, numatytą Reglamento (EB) Nr. 2232/96 3 straipsnio 3 dalyje;
kadangi registras yra minėto reglamento 4 straipsnyje numatytos įvertinimo programos, kuri turi būti patvirtinta per dešimt mėnesių nuo registro patvirtinimo, pagrindas;
kadangi šiame sprendime numatytos priemonės atitinka Maisto produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas prie šio sprendimo pridedamas kvapiųjų medžiagų registras.
2 straipsnis
Šis sprendimas skirtas valstybėms narėms.
Priimta Briuselyje, 1999 m. vasario 23 d.